《声声慢 还苏州后至修梅旧居，未免室迩人遥之感，怅然倚声。》
清代·俞庆曾

窈窕文窗，朦胧花影，无聊旧径重游。草绿闲阶，珠帘不上银钩。

无情垂杨自碧，弄丝丝、未解人愁。记当日，钗虫对剔，细语绸缪。

惆怅而今两地。望盈盈一水，难泻离忧。徙倚江亭，教人错认行舟。

一幅芸笺欲寄，劝加餐，难觅庚邮。频屈指，倚风前、惟盼三秋。

作者简介：俞庆曾，字吉初，号琴愔，德清人。上元光绪戊子举人宗舜年继室。有《绣墨轩遗稿》。